Fostul ministru de Interne Carmen Dan ar urma să fie audiată la Poliția Ilfov într-un dosar privind eliberarea de fișe medicale false de către o clinică privată pentru șoferi care voiau să obțină sau să își reînnoiască permisul de conducere, au declarat pentru HotNews.ro surse judiciare.
Conform surselor citate, Carmen Dan ar avea calitatea de martor, iar până la această dată nu a fost audiată de polițiști.
Potrivit unor surse citate de Digi 24, anul trecut fostul ministru de Interne ar fi cerut de la clinica medicală vizată de anchetă o fișă medicală pentru reînnoirea permisului și ar fi primit o fișă care nu ar fi fost completată de medici.
În acest dosar Poliția Ilfov anunța că în 18 ianuarie, polițiștii Serviciului Rutier Ilfov, sub coordonarea Parchetului de pe lângă Judecătoria Buftea, au făcut două percheziții, una la sediul unei clinici medicale private, iar cealaltă la o adresă din județul Călărași, ancheta vizând infracțiuni de fals intelectual și abuz în serviciu.
"În perioada 2019-2024, administratorii clinicii, împreună cu mai mulți medici, ar fi întocmit și eliberat în fals zeci de mii de fișe medicale necesare obținerii sau preschimbării permiselor de conducere, fără ca beneficiarii să se prezinte la clinica medicală pentru a fi consultați, iar dacă se prezentau, fie nu ar fi fost consultați de către toți medicii înscriși pe fișele medicale, fie ar fi fost consultați de către persoane care nu ar fi avut pregătirea medicală necesară de specialitate.
La percheziții au fost descoperite și indisponibilizate sume de bani, parafe medicale, telefoane mobile și înscrisuri ce ar fi fost folosite la săvârșirea infracțiunilor investigate, pentru continuarea cercetărilor", a anunțat la acea vreme Poliția Ilfov.